దేశిని చిన్నమల్లయ్య
చినమల్లయ్య కరీంనగర్‌ జిల్లా చిగురుమామిడి మండలం బొమ్మనపల్లిలో దేశిని లచ్చయ్య, బుచ్చవ్వలకు 1932లో జన్మించాడు. అతని తండ్రి తాటిచెట్టు నుంచి పడి అకాల మరణం పొందడంతో మల్లయ్య కుటుంబ బాధ్యతలు భూజాన ఎత్తుకున్నాడు. పేద గీత కార్మికుడి కుటుంబంలో పుట్టిన అతను పిన్న వయస్సులోనే కుల వృత్తిని చేపట్టాడు. ఆరో తరగతి వరకు ఉర్దూ మీడియంలో చదివిన ఆయన 1947 నుంచి ఆయన రాజకీయ జీవితం ప్రారంభమైంది. తెలంగాణ రైతాంగ సాయుధ పోరాట దళాలకు కొరియర్‌గా పని చేశారు. వెట్టి చాకిరి బానిసత్వ వ్యతిరేక భూ అక్రమణ ఉద్యమాలను చేపట్టి ప్రజలను చైతన్య పరిచారు. 1951లో అతను రాజేశ్వరమ్మను వివాహం చేసుకున్నాడు. తెలంగాణ సాయుధ రైతాంగ పోరాటంలోనూ తనవంతు పాత్ర పోషించాడు. 1953లో సీపీఐ సభ్యత్వం తీసుకొని వ్యవసాయ కార్మిక సంఘాల నిర్మాణ బాధ్యతలు, కల్లు గీత కార్మికుల సమస్యల పరిష్కారానికి పోరాటాలు చేపట్టాడు. 1953లో జనరల్‌ ఎన్నికల్లో పీడీఎఫ్‌ అభ్యర్థి గెలుపునకు కృషి చేశాడు. అదే సంవత్సరం సీపీఐలో చేరి వ్యవసాయ కార్మిక సంఘం, భూపోరాటాల్లో పాల్గొన్నాడు. భూస్వాములు, ముస్తాజర్‌లకు వ్యతిరేకంగా ఉద్యమించాడు. 1957లో స్వగ్రామం బొమ్మనపల్లి సర్పంచ్‌గా అక్కడి పటేల్‌, పట్వారీల ఆగడాలను ఎదిరించి ఎన్నికయ్యాడు. రెండుమార్లు సర్పంచ్‌గా పని చేశాడు. మరో రెండుమార్లు ఏకగ్రీవంగా ఎన్నికై 1978 వరకూ 21ఏండ్లు సర్పంచ్‌గా, సమితి వైస్‌ ప్రెసిడెంట్‌గా బాధ్యతలు నిర్వహించాడు. 1978 జనరల్‌ ఎన్నికలలో అప్పటి ఇందుర్తి నియోజకవర్గం (హుస్నాబాద్ శాసనసభ నియోజకవర్గం) నుంచి సీపీఐ శాసన సభ్యుడిగా ఎన్నికయ్యాడు. మరో మూడుమార్లు 1984 ,1989, 1994 అసెంబ్లీ ఎన్నికల్లో వరుసగా గెలుపొందాడు. సీపీఐలో కార్యకర్త స్థాయి నుంచి రాష్ట్ర నాయకుడిగా ఎదిగాడు. దాదాపు 51 సంవత్సరాలు కమ్యూనిస్టు పార్టీలో కార్య కర్త నుంచి రాష్ట్ర స్థాయి వరకు వివిధ పదవులు అలం కరించిన దేశిని మల్లయ్య ప్రత్యేక తెలంగాణ రాష్ట్ర వాదనను వ్యతిరేకించినందున 2001లో సీపీఐకి రాజీనామా చేశాడు.
కర్రి రామారెడ్డి
కర్రి రామారెడ్డి ప్రముఖ మానసిక వైద్యనిపుణులు. ఈయన వైద్యునిగా ఒక లక్షా 31వేల మంది మానసిక రోగులకు చికిత్స అందించారు. వైద్య వృత్తిలో బిజీగా ఉంటూ విభిన్న డిగ్రీలు సాధించి ప్రపంచంలోనే అరుదైన రికార్డు సృష్టించారు. లిమ్కాబుక్ ఆఫ్ రికార్డ్స్ లో చోటు సంపాదించారు. వందల డిగ్రీలు సాధించినవాళ్ళు ఎందరో ఉన్నారు. అత్యున్నత చదువులతో ఉన్నత శిఖరాలకు వెళ్ళినవాళ్ళూ ఉన్నారు. కానీ విభిన్న వృత్తులకు సంబంధించిన కోర్సులను అవలీలగా పూర్తిచేస్తూ, పైగా డిస్టింక్షన్, ఫస్ట్ క్లాస్ లలో పాసవుతూ, అధ్యయనంకోసం నిరంతర విదార్ధిగా కొనసాగుతున్నవాళ్ళు చాలా అరుదు. కర్రి రామారెడ్డి వారిలో ఒకరు. 27 డిగ్రీలు సాధించారాయన. ఆధ్యాత్మిక, సేవా రంగాల్లో కూడా తనదైన ముద్రవేశారు. ప్రతిష్ఠాత్మక డాక్టర్ బి.సి.రాయ్ జాతీయ పురస్కారాన్ని అందుకున్నారు..
ఆయన కర్రి వెంకటరెడ్డి అలియాస్ పెద్దకాపు, మంగాయమ్మ దంపతులకు 1954అక్టోబర్ 10 తూర్పుగోదావరి జిల్లా అనపర్తిలో జన్మించారు. (అధికారికంగా 1.8.1952 పుట్టినతేదీగా నమోదయ్యింది.) ఆయన సోదరుడు కర్రి బాపిరెడ్డి, సోదరి ఎన్.సీతలతో పాటు ఆయన అనపర్తిలోనే ప్రాథమిక విద్య పూర్తిచేసారు. చిన్ననాటి నుంచే అనపర్తిలోని గంగిరెడ్డి గ్రంథాలయానికి వెళ్ళడం, అక్కడ పుస్తకాలు చదవడం అలవరచుకున్న డాక్టర్ రామారెడ్డి వదువులో బాగా రాణిస్తున్న కారణంగా ఏడున్నర సంవత్సరాల వయస్సులోనే ఫస్ట్ ఫారం పరీక్షకట్టి, ఆరవతరగతిలో జాయిన్ అయ్యారు.. ఇక కాకినాడ రంగరాయ మెడికల్ కాలేజీ (ఆంధ్ర యూనివర్సిటీ) నుంచి ఎం.బి.బి.ఎస్. 64.2% మార్కులతో యూనివర్సిటీ టాపర్ గా ఉత్తీర్ణులయ్యారు.. డాక్టర్ పేరి శాస్త్రి ప్రైజ్ (సోషల్ అండ్ ప్రివెంటివ్ మెడిసిన్) పొందారు. అలాగే శ్రీమతి బుర్రా బాపనమ్మ గోల్డ్ మెడల్ (గైనికాలజీ అండ్ మిడ్‌వైఫరీ) అందుకున్నారు.డాక్టర్ ఎస్వీ రమణయ్య ప్రైజ్ (మిడ్‌వైఫరీ) , డిస్టింక్షన్ ఇన్ ఫార్మకాలజీ కూడా పొందారు. ఆతర్వాత ఎం.డి.సైకలాజికల్ మెడిసిన్ ప్రపంచ ప్రసిద్ధి గాంచిన జాతీయ మానసిక నర విజ్ఞాన సంస్థ, నిమ్ హాన్స్ లో అభ్యసించారు.
రాజమండ్రి దానవాయిపేటలో 1980లో మానస హాస్పిటల్ ప్రారంభించి కోస్తా జిల్లాల్లో తొలి ప్రైవేటు మానసిక వైద్య నిపుణులుగా ఎంతోమందికి మానసిక సమస్యలు సరిచేశారు. ఈ 50 పడకల ఆసుపత్రిద్వారా గడచిన 38ఏళ్ళుగా దాదాపు ఒక లక్షా 31వేల మానసిక రోగుల కేసులు చూసారు. ఇప్పటికీ 10కొత్త కేసులు, 90పాత కేసులు చూస్తున్నారు. 
ఓపక్క ప్రాక్టీసు చేస్తూనే మరోపక్క వివిధ రంగాలలో అడుగుపెట్టిన కర్రి రామారెడ్డి కేవలం వైద్య వృత్తికి సంబంధించిన కొర్సులే కాకుండా మిగిలిన కోర్సులపై దృష్టి సారించారు. ఇందిరాగాంధీ నేషనల్ ఓపెన్ యూనివర్సిటీ నుంచి ఎం.బి.ఏ. (67%) పూర్తిచేశారు. మద్రాస్ యూనివర్సిటీ నుంచి ఎం.సి.ఏ. 76.3% మార్కులతో ఉత్తీర్ణులయ్యారు. అలాహాబాద్ అగ్రికల్చరల్ ఇనిస్టిట్యూట్-డీమ్డ్ యూనివర్సిటీ నుంచి కంప్యూటర్ సైన్స్ అండ్ ఇంజనీరింగ్‌లో 81.9% మార్కులతో ఎం.టెక్. చేసారు. త్రిపుర ఇక్ఫాయ్ యూనివర్సిటీ నుంచి మాస్టర్ అఫ్ జర్నలిజం (70.25%) పాసయ్యారు. మదురై కామరాజ్ యూనివర్సిటీ నుంచి ఎం.ఏ. (పొలిటికల్ సైన్స్ ), నాగార్జున యూనివర్సిటీ నుంచి ఎం.ఏ. (ఇంగ్లీష్ లిటరేచర్) పాసయ్యారు. చిత్తూరు బిహేవియర్ అండ్ మానెజ్మెంట్ సైన్సెస్ నుంచి మాస్టర్ అఫ్ సైన్స్ (సైకోథెరపీ అండ్ కౌన్సిలింగ్) పాసయ్యారు. ఆంధ్ర యూనివర్సిటీ శ్రీ జి.ఎస్.కె.ఎం. లా కాలేజీ నుంచి ఎల్.ఎల్.బి. పాసయ్యారు. బెస్ట్ అవుట్‌గోయింగ్ స్టూడెంటుగా 24 మెడల్స్, సబ్జెక్ట్ ప్రైజెస్ సంపాయించారు.ఐదు ఎల్.ఎల్.ఎం.డిగ్రీలు సాధించారు. ఆచార్య నాగార్జున యూనివర్సిటీ నుంచి ఎల్.ఎల్.ఎం (టోర్ట్స్ అండ్ క్రైమ్స్ ) ; ఎల్.ఎల్.ఎం (కానిస్టి ట్యూషనల్ అండ్ అడ్మినిస్ట్రేటివ్ లా) ఎల్.ఎల్.ఎం. (లేబర్ లాస్) ; ఎల్.ఎల్.ఎం (కార్పొరేట్ అండ్ సెక్యూరిటీస్ లా) ; డెహ్రాడూన్ ఇక్ఫాయ్ యూనివర్సిటీ నుంచి ఎల్.ఎల్.ఎం (సైబర్ లా అండ్ ఇంటెలెక్టుల్ ప్రాపర్టీ రైట్స్) ఉత్తీర్ణులయ్యారు.